## El Consell encarrega a Vaersa actuacions de conservació en la Xarxa Valenciana d’Espais Naturals Protegits per import de 29,5 milions d’euros

*** L’encàrrec a este mitjà propi comprén accions que es desenrotllaran durant un període comprés entre 2024 i 2028**

El Consell ha autoritzat l’encàrrec al mitjà propi Vaersa per a la realització d’actuacions de conservació i manteniment en la Xarxa Valenciana d’Espais Naturals Protegits, per un import de 29.505.994,20 euros en el període comprés entre 2024 i 2028.

Este acord té la seua justificació en la diversitat, complexitat i dispersió en el territori de tots els treballs que s’han d’escometre i per ser una opció més eficient, sostenible i eficaç aplicant criteris de rendibilitat econòmica.

En concret, la distribució per anualitats és: 2.458.832,85 euros en 2024; 7.376.498,55 euros en 2025; 7.376.498,55 euros en 2026; 7.376.498,55 euros en 2027, i 4.917.665,70 euros en 2028.

Les actuacions seran realitzades per un total de 37 brigades, cinc patrons i tres mariners d’embarcació, i un tècnic o tècnica superior en zones marines, així com un equip de coordinació format per un tècnic o tècnica superior, cinc encarregats o encarregades, una persona amb funcions administratives i una persona especialista en informàtica o cartografia.

En el seu conjunt, la dotació ascendix a 165 persones, repartides en tot el territori valencià.

Amb caràcter general, el personal treballarà en el si de la xarxa d’espais naturals protegits, principalment en parcs naturals, reserves naturals, paisatges protegits, monuments naturals i zones humides declarades, així com en les seues àrees d’influència o d’amortiment.

Fecha: 15/10/2024